รัฐบาลไทย-ข่าวทำเนียบรัฐบาล-อธิบดีกรมควบคุมมลพิษยืนยัน กรมควบคุมมลพิษดำเนินการแก้ไขปัญหาในพื้นที่คลิตี้มาโดยตลอด
วันพฤหัสบดีที่ 19 ตุลาคม 2560
อธิบดีกรมควบคุมมลพิษยืนยัน กรมควบคุมมลพิษดําเนินการแก้ไขปัญหาในพื้นที่คลิตี้มาโดยตลอด
อธิบดีกรมควบคุมมลพิษ ชี้แจงกรณีที่มีข่าวกรมควบคุมมลพิษไม่เร่งดําเนินการฟื้นฟูลําห้วยคลิตี้ และการฟื้นฟูที่อยู่ในระหว่างดําเนินการไม่เป็นการกําจัดมลพิษ ยืนยันกรมควบคุมมลพิษดําเนินการแก้ไขปัญหาในพื้นที่คลิตี้มาโดยตลอด
วันที่ 18 ต.ค.60 นางสุณี ปิยะพันธุ์พงศ์ อธิบดีกรมควบคุมมลพิษ ชี้แจงกรณีที่นายสุรพงษ์ กองจันทึก ผู้อํานวยการศูนย์ศึกษากะเหรี่ยงและพัฒนาได้ให้ข่าวว่า ตั้งแต่บริษัทตะกั่วคอนเซ็นเตรทส์ประเทศไทย จํากัด ปล่อยของเสียจากการแต่งแร่ลงสู่ลําห้วยคลิตี้ เป็นเหตุให้ชาวกะเหรี่ยง อ.ทองผาภูมิ จ.กาญจนบุรี เจ็บป่วยและเสียชีวิต ซึ่งหลังศาลปกครองสูงสุดมีคําพิพากษาให้กรมควบคุมมลพิษเร่งดําเนินการฟื้นฟูห้วยคลิตี้ภายใน 90 วัน แต่กรมควบคุมมลพิษใช้เวลากว่า 4 ปี ใน 2 ประเด็น ได้แก่ 1. กรมควบคุมมลพิษรับเรื่องร้องเรียนและลงพื้นที่ตรวจสอบตั้งแต่เมษายน 2541 และมีแผนฟื้นฟูลําห้วยคลิตี้แต่กลับไม่ดําเนินการโดยอ้างว่าจะปล่อยให้ธรรมชาติฟื้นฟู และ 2. การไม่กําจัดมลพิษและการฝังกลบในพื้นที่ป่า ส่งผลให้ลําห้วยคลิตี้ไม่ปราศจากมลพิษ และน้ําที่ปนเปื้อนสารตะกั่วจะไหลลงสู่แม่น้ําแม่กลอง ซึ่งผันลงสู่คลองมหาสวัสดิ์ เพื่อเป็นน้ําดิบที่นําไปผลิตน้ําประปาให้คนกรุงเทพฯ และคนฝั่งตะวันตกและไหลลงสู่อ่าวไทย ซึ่งเป็นแหล่งผลิตอาหารที่สําคัญที่สุดของประเทศ นั้น
อธิบดีกรมควบคุมมลพิษ ได้ชี้แจงในส่วนของประเด็นที่ 1 ว่า (1) ตั้งแต่ได้มีคําพิพากษาของศาลปกครองสูงสุดเมื่อวันที่ 10 มกราคม 2556 กรมควบคุมมลพิษได้ดําเนินการแก้ไขปัญหาในพื้นที่คลิตี้มาโดยตลอด โดยได้จัดทําแผนการดําเนินงานแก้ไขปัญหาการปนเปื้อนสารตะกั่วบริเวณห้วยคลิตี้ ซึ่งมีกิจกรรมประกอบด้วย การจ่ายเงินชดเชยให้ผู้ฟ้องคดี การติดตามตรวจสอบคุณภาพสิ่งแวดล้อมและการประชาสัมพันธ์ข้อมูล การจัดทําฝายดักตะกอน การขุดรื้อหลุมฝังกลบตะกอนริมลําห้วย และการป้องกันการปนเปื้อนสารตะกั่วลงสู่ลําห้วยคลิตี้จากพื้นที่เสี่ยง พร้อมทั้งได้ลงพื้นที่เพื่อชี้แจงกระบวนการทํางานและประเด็นปัญหาที่เกี่ยวข้องให้ชาวบ้านคลิตี้รับทราบ และได้รายงานความก้าวหน้าการดําเนินงานตามแผนการดําเนินงานดังกล่าวให้กับสํานักงานศาลปกครองทราบมาอย่างต่อเนื่องทุก 4 เดือน ครั้งล่าสุดเมื่อเดือนกรกฎาคม 2560
(2) ในส่วนของการฟื้นฟูลําห้วยคลิตี้นั้นกรมควบคุมมลพิษได้ว่าจ้างบริษัท เบตเตอร์ เวิลด์ กรีน จํากัด (มหาชน) เป็นผู้ดําเนินโครงการ ภายใต้งบประมาณ 454 ล้านบาท ซึ่งกําหนดการเข้าพื้นที่เพื่อเริ่มดําเนินการตั้งแต่วันที่ 1 พฤศจิกายน 2560 เป็นต้นไป โดยมีระยะเวลาการดําเนินการฟื้นฟูตามสัญญา 1,000 วัน (3) ทั้งนี้ เพื่อให้การดําเนินงานของโครงการดังกล่าว เป็นไปอย่างมีประสิทธิภาพและมีส่วนร่วมจากทุกภาคส่วน ซึ่งจะนําไปสู่การยอมรับและความเชื่อมั่นในผลการดําเนินงาน กรมควบคุมมลพิษได้แต่งตั้งคณะกรรมการไตรภาคีเพื่อติดตามการดําเนินโครงการฟื้นฟูลําห้วยคลิตี้ ซึ่งคณะกรรมการฯ ได้มีการประชุมมาอย่างต่อเนื่อง โดยล่าสุดได้มีการประชุมชี้แจงแนวทางการดําเนินการฟื้นฟูให้คณะกรรมการทราบเมื่อวันที่ 20 กันยายน 2560 (4) นับตั้งแต่ได้มีคําพิพากษาของศาลปกครองสูงสุด กรมควบคุมมลพิษได้ว่าจ้างมหาวิทยาลัยขอนแก่นเพื่อศึกษาแนวทางการฟื้นฟูลําห้วยคลิตี้ และผ่านการพิจารณาของคณะทํางานด้านวิชาการซึ่งประกอบไปด้วยผู้แทนจากหน่วยงานและสถาบันการศึกษา นํามาสู่การตั้งงบประมาณเพื่อดําเนินโครงการฟื้นฟูลําห้วยคลิตี้ ตลอดจนคัดเลือกผู้รับจ้างตามระเบียบของทางราชการเพื่อเข้ามาดําเนินโครงการในปัจจุบัน
พร้อมกันนี้ อธิบดีกรมควบคุมมลพิษ ชี้แจงในประเด็นที่ 2 ว่า (1) ปัจจัยที่สําคัญของการฟื้นฟูพื้นที่คลิตี้คือการที่พื้นที่ดังกล่าวเป็นแหล่งศักยภาพแร่ตะกั่ว กรมควบคุมมลพิษจึงได้เลือกใช้แนวทางการขุดลอกด้วยระบบปิดและบรรจุตะกอนที่ปนเปื้อนลงในหลุมฝังกลบแบบปลอดภัยซึ่งเป็นวิธีการที่เป็นไปตามมาตรฐานสากลในการฟื้นฟูการปนเปื้อนซึ่งได้ผ่านการศึกษาและพิจารณาของนักวิชาการแล้วตามที่ได้ชี้แจงข้างต้น (2) การเลือกพื้นที่ก่อสร้างหลุมฝังกลบแบบปลอดภัยบริเวณใกล้กับเหมืองตะกั่วเดิมเป็นเสมือนเป็นการนําตะกั่วกลับไปสู่ที่อยู่เดิม โดยได้มีการศึกษาสภาพทางธรณีวิทยาของพื้นที่และกําหนดให้มีบ่อสังเกตการณ์เพื่อให้มีความมั่นใจได้ว่าตะกั่วที่บรรจุในหลุมฝังกลบดังกล่าวจะไม่ไปส่งผลกระทบต่อประชาชน (3) กรมควบคุมมลพิษได้ติดตรวจสอบคุณภาพน้ําและตะกอนดินท้องน้ําบริเวณอ่างเก็บน้ําเขื่อนศรีนครินทร์ แม่น้ําแควใหญ่ และแม่น้ําแม่กลอง มาอย่างต่อเนื่องซึ่งไม่พบว่ามีปัญหาการปนเปื้อนของตะกั่วตามที่กล่าวอ้างโดยเฉพาะบริเวณแม่น้ําแม่กลองในปัจจุบันมีปริมาณตะกั่วในน้ําน้อยกว่า 0.01 มิลลิกรัมต่อลิตร ซึ่งต่ํากว่าที่มาตรฐานคุณภาพน้ําในแหล่งน้ําผิวดินซึ่งกําหนดไว้ที่ 0.05 มิลลิกรัมต่อลิตร
----------------------------